
Consiliului local al municipiului Timişoara prin HCL nr. 100/2003, a aprobat închirierea de la Consiliul local al comunei Şag, a terenului în suprafaţă de 16,8 ha aflat în proprietatea publică a comunei Şag şi utilizat ca depozit de deşeuri, pentru a depozita deşeurile colectate de la utilizatorii de serviciului de salubrizare de pe teritoriul  municipiului Timişoara.
Conform contractului de închiriere înregistrat cu nr.SC2003 - 12481/14.07.2003, terenul s-a închiriat pentru o perioadă de 3 ani, începând cu data de01.08.2003 până la data de 31.07.2006 cu posibilitatea de prelungire a acestuia prin act adiţional la notificarea prealabilă a Consiliului local al municipiului Timişoara, transmisă cu 30 de zile înainte de încetarea contractului.
În data de15.06.2006, executivul Primăriei municipiului Timişoara prin notificarea înregistrată cu nr.SC2006-11937,şi-a manifestat intenţia de a prelungi închirierea terenului însă Consiliul local al comunei Şag nu a fost de acord cu prelungirea contractului de închiriere, comunicându-ne că, activitatea de exploatare a depozitului de deşeuri de la Parţa-Şag va fi scoasă la licitaţie publică, conform prevederilor legale în vigoare.

Prin HCL nr.91/28.07.2006, Consiliului local Şag a aprobat ca activitatea de exploatare a depozitului de deşeuri de la Parţa –Şag să fie atribuită direct SC KONTEX BUSINESS GROUP SRL – BUCUREŞTI, până la organizarea licitaţiei publice. În această situaţie SC RETIM SA, operatorul local de servicii publice de salubrizare care a desfăşurat activitatea de exploatare a depozitului de deşeuri în baza Contractului de concesiune nr. SC2003-21400/04.12.2003 încheiat cu Consiliul local al municipiului Timişoara, a Regulamentului de exploatare a depozitului de deşeuri aprobat prin HCL nr.200/16.09.2003 a Consiliului local al municipiului Timişoara şi a licenţei clasa I emisă de Autoritatea Naţională de Reglementare a Serviciilor de Gospodărie Comunală – ANRSC, a fost evacuat forţat de SC KONTEX BUSINESS GROUP SRL – BUCUREŞTI. 
Având în vedere faptul că, Consiliul local Şag a încălcat prin hotărârea sa legislaţia în vigoare, respectiv, că a atribuit fără licitaţie publică, unei organizaţii private, activitatea de exploatare a depozitului de deşeuri, că această organizaţie privată nu deţine decât licenţă clasa III, ceea ce îi dă posibilitatea de a realiza lucrări şi presta servicii pentru obiective mici, de interes social şi economic cu influenţe strict locale, pentru localităţi cu arii cu mai puţin de 51.000 de locuitori, precum şi faptul că, nu avea personal suficient, utilaje specifice pentru exploatarea depozitului, că activitatea s-a desfăşurat fără avizul Agenţiei de protecţie a Mediului Timiş şi fără existenţa unui Plan de exploatare a depozitului avizat de autorităţile locale de mediu, executivul Primăriei municipiului Timişoara a informat despre această situaţie autorităţile centrale şi locale şi a solicitat intervenţia şi constatarea la faţa locului prin organele specializate în vederea clarificării situaţiei.
În urma verificărilor efectuate de reprezentanţii ANRSC şi ai MMGA, s-a constatat, că SC KONTEX BUSINESS GROUP SRL- BUCUREŞTI a încălcat legislaţia specifică în vigoare şi ca urmare ANRSC a retras autorizaţia emisă acestei organizaţii prin Ordinul nr. 527/25.09.2006 comunicând totodată şi Primăriei municipiului Timişoara luarea acestei măsuri.

Ca urmare a acestor evenimente, care au durat peste două luni şi jumătate, s-a ajuns, datorită modului defectuos de administrare şi exploatare a depozitului(drumul principal şi drumurile secundare din incinta depozitului precum şi platourile de descărcare au fost blocate în totalitate cu depuneri de deşeuri care nu au mai fost nivelate şi tasate) la blocarea activităţii în ultimele zile, situaţie în care autovehiculele încărcate cu deşeuri aşteptau să intre pe depozit pentru descărcare cca. două ore şi colectarea deşeurilor de la utilizatorii serviciului a fost prelungită corespunzător – nu se mai putea discuta colectarea deşeurilor în timp optim.
Consiliul local Şag, în urma HCL nr.130/29.09.2006 şi prin adresa înregistrată cu nr.SC2006-19550/04.10.2006, a solicitat o întâlnire cu reprezentanţii Consiliul local al municipiului Timişoara, pentru preluarea prin închiriere a terenului pe care se află depozitul de deşeuri de la Parţa –Şag şi de exploatare a acestuia până la organizarea licitaţiei publice pentru desemnarea operatorului care va exploata depozitul de deşeuri.

Ţinând cont de solicitarea Consiliului local Şag, de necesitatea imediată de a asigura continuitatea colectării şi depozitării deşeurilor de pe raza municipiului Timişoara, Comisia de negociere din cadrul Consiliului local al municipiului Timişoara a analizat şi a negociat cu reprezentanţii Consiliului local Şag, preţul chiriei terenului, modalitatea de plată a chiriei şi  durata contractului, elemente contractuale prevăzute în Procesul verbal de negociere nr.SC2006- 19550/20. 10. 2006

Având în vedere aceste acţiuni întreprinse pentru a asigura depozitarea deşeurilor colectate şi transportate de pe raza municipiului Timişoara în condiţii de siguranţă, de protecţie a sănătăţii populaţiei şi a mediului, propunem:

· aprobarea preluării de către Consiliul local al municipiului Timişoara de la Consiliul local al comunei Şag, a terenului în suprafaţă de 16.8 ha,  pe care se află depozitul neecologic de deşeuri nepericuloase pe bază de contract de închiriere şi utilizarea acestuia în continuare ca depozit de deşeuri;     

· aprobarea preţului chiriei în sumă de 100.000 RON/an, fără TVA, negociat conform Procesului verbal de negociere înregistrat cu nr. SC2006-19550/20.10. 2006.

· Plata lunară a chiriei din bugetul local capitolul 74.02.05.01. – Salubritate,până în data de 15 a luni următoare, dacă factura se va emite până la data de 5 a luni.

